Akkwist importanti għall-kollezzjoni nazzjonali. Heritage Malta xtrat l-ittra li biha l-Ġeneral Napuljun Bonaparti ordna lill-Ġeneral Desaix jiġbor il-flotta tiegħu u jibda jippjana l-invażjoni ta' Malta. Dan ġara fl-1798 meta Malta kienet immexxija mill-Ordni tal-Kavallieri ta' San Ġwann. L-ittra nxtrat għall-prezz ta' €60,000 f'irkant organizzat mill-irkantaturi Sotheby's u beda l-proċess biex din tinġieb Malta. Il-kampanja ta' Bonaparti lejn Malta u l-Eġittu ġabret waħda mill-akbar flotti navali li qatt ra l-Mediterran. F'dan l-isfond, Heritage Malta se tesebixxi din l-ittra fil-Mużew Marittimu fil-Birgu, la darba jitlesta r-restawr tal-post. Il-kuratur ewlieni tal-Mużew Marittimu, Liam Gauci, qal li din hi ittra ta' importanza kbira għall-istorja ta' Malta li fiha wieħed josserva l-istil militari strateġiku ta' Napuljun fl-aqwa tiegħu.